מבוא הדודאים כובשים את מועדון הבארבי בתל אביב - אשדוד נט
18 יולי 2019 / 06:28
25.04.19 / 13:33
"וואו, פשוט וואו!" - אולי זו הדרך הפשוטה ביותר לתאר את מה שקרה באותו לילה במועדון הבארבי בתל אביב בהופעה המלאה הראשונה של הרכב ההיפ הופ האשדודי – מבוא הדודאים.
למול מאות הצעירים שהגיעו במיוחד, הערב נפתח כשהמקום הוחשך ומתוך הרמקולים בקע קולו של יובל ניאזוב כהן, חבר ההרכב, מספר את הסיפור שלהם ומדבר על המקום ממנו הגיעו, וככל שהמשיך - החל הקהל להריע בקולי קולות, לשרוק ולמחוא כפיים – נרגשים לקראת עלייתם לבמה של כוכבי הערב.
ואז זה קרה. כשהם שרים את שיריהם והקהל מצטרף בקולי קולות, צועק בשמם, קופץ ורוקד, נראה כי השניים מצאו את מקומם הטבעי - על הבמה. מערכת היחסים שהתפתחה בינם לבין הקהל היא לא עניין של מה בכך, כמו סיפור אהבה מרגש ומרטיט את הלב, כזה שאף אחד מהצדדים אינו מעוניין בסיומו.
המופע היה בנוי בצורה כזו שאלמוג גוזלן ויובל ניאזוב כהן, הלא הם מבוא הדודאים, בצעו מספר שירים משלהם ולאחריהם עלו בזה אחר זה אמנים נוספים, מהטובים והבולטים בסצנת ההיפ הופ בארץ, ואז שוב חזרו השניים לבמה. האמנים שהתארחו וסחפו אחריהם בזה אחר זה את הקהל הם: סבי xl, טדי נגוסה, אדם זולוד, ענאן זולוד, אביב דראפט, שרק וצוקוש, זיקיי, סולג׳יי, מיגל - על התופים, אברי ג׳י - דיג'יי.
הרבה רגעי שיא מרגשים אירעו באותו הערב, אולם הרגע המרגש ביותר היה (לפחות לדעת כותב שורות אלו), כאשר גוזלן ביקש לקראת סיום המופע להודות בפני כל הקהל לאימו, שהגיעה על אף הקושי, כשהיא ישובה על כיסא הגלגלים בצידה של הבמה.
תחושת עפעוף חושים נישאה באוויר לאורך כל המופע, ההתרגשות הרבה של כולם מילאה את חלל מועדון הבארבי באותו ליל שני, חול המועד פסח - בהופעתם הראשונה של צמד ההיפ הופ מאשדוד - שככל הנראה לא תשכח לעולם.